Likumprojekts

**Grozījumi Privāto pensiju fondu likumā**

Izdarīt Privāto pensiju fondu likumā (Latvijas Vēstnesis, 2019, 259A. nr.) šādus grozījumus:

1. Aizstāt visā likumā vārdu "Komisija" (attiecīgā locījumā) ar vārdiem "Latvijas Banka" (attiecīgā locījumā), izņemot vārdu savienojumu "komisijas maksa" 26. panta ceturtās daļas 7. punktā un pārejas noteikumus.

2. Aizstāt visā likumā vārdus "normatīvie noteikumi" (attiecīgā locījumā) ar vārdu "noteikumi" (attiecīgā locījumā).

3. Izteikt 1. panta pirmās daļas 25. punktu šādā redakcijā:

"25) **privātais pensiju fonds** – pensiju fonds, kas ir Latvijas Republikas Uzņēmumu reģistra komercreģistrā ierakstīta kapitālsabiedrība, kuras vadība (sabiedrības sēdeklis) atrodas Latvijas Republikā un kurai Latvijas Banka šajā likumā noteiktajā kārtībā ir izsniegusi licenci pensiju fonda darbībai (turpmāk – licence);".

4. Aizstāt 14. panta trešajā daļā vārdus "tiek pārsūdzēts, pārsūdzēšana neaptur tā darbību" ar vārdiem "tiek apstrīdēts un pārsūdzēts, tā apstrīdēšana un pārsūdzēšana neaptur šā akta darbību".

5. Aizstāt 15. panta trešajā daļā vārdus "tiek pārsūdzēts, pārsūdzēšana neaptur tā darbību" ar vārdiem "tiek apstrīdēts un pārsūdzēts, tā apstrīdēšana un pārsūdzēšana neaptur šā akta darbību".

6. Aizstāt 20. panta vienpadsmitajā daļā vārdus "tiek pārsūdzēts, pārsūdzēšana neaptur tā darbību" ar vārdiem "tiek apstrīdēts un pārsūdzēts, tā apstrīdēšana un pārsūdzēšana neaptur šā akta darbību".

7.  41. pantā:

papildināt sesto daļu pēc vārda "apturēšanu" ar vārdiem "apstrīdēšana un";

papildināt pantu ar 6.1daļu šādā redakcijā:

"(61) Komisija ir tiesīga personām, kuras veic privātā pensiju fonda darbību bez speciālās atļaujas (licences), piemērot vienu vai vairākas šādas sankcijas un uzraudzības pasākumus:

1) izteikt brīdinājumu;

2) uzlikt personai soda naudu līdz četrsimt minimālajām mēnešalgām.";

izteikt septīto daļu šādā redakcijā:

"(7) Pieņemot lēmumu par sankciju piemērošanu personām, kuras pārkāpušas finanšu tirgu regulējošus normatīvos aktus, un par soda naudas apmēru, Latvijas Banka ņem vērā visus apstākļus, tai skaitā Latvijas Bankas likumā paredzētos, kā arī iespējamās pārkāpuma sistemātiskas izdarīšanas sekas un izvērtē piemērojamo sankciju samērīgumu, efektivitāti un atturošo raksturu."

8. Izteikt 48. pantu šādā redakcijā:

"**48. pants. Maksājumi Latvijas Bankai**

Pensiju fonds maksā Latvijas Bankai līdz 0,4 procentiem no ceturksnī pensiju plānu dalībnieku un to labā veiktajām iemaksām (veicot atskaitījumus) pensiju fonda licencētajos pensiju plānos."

9. Izteikt 49. pantu šādā redakcijā:

"**49. pants. Ierobežotas pieejamības informācija**

(1) Informācija par pensiju fondu, tā pensiju plānu dalībniekiem un papildpensijas saņēmējiem, pensiju fonda, pensiju plānu dalībnieku un papildpensijas saņēmēju darbību, kura iepriekš nav bijusi likumā noteiktajā kārtībā publicēta vai kuras izpaušanu nenosaka citi likumi, vai kuru par publiski pieejamu nav apstiprinājusi Komisija, šajā pantā noteiktajā kārtībā no dalībvalstīm, ārvalstīm un šo valstu personām, struktūrām un iestādēm saņemtā informācija un pensiju fondu uzraudzības vajadzībām pārbaudēs iegūtā informācija uzskatāma par ierobežotas pieejamības informāciju, un tā ir izpaužama trešajām personām tikai pārskata vai apkopojuma veidā tā, lai nebūtu iespējams identificēt kādu konkrētu pensiju fondu, tā pensiju plānu dalībnieku un papildpensijas saņēmēju. Šādai informācijai par pensiju fondu un tā darbību ir ierobežotas pieejamības statuss arī tad, ja tam pasludināts maksātnespējas vai likvidācijas process vai tas likvidēts.

(2) Aizliegums izpaust ierobežotas pieejamības informāciju neattiecas uz:

1) tiesvedību civillietā, ja ir pasludināta pensiju fonda maksātnespēja vai uzsākts tā likvidācijas process un šī informācija nav par trešajām personām, kuras iesaistītas darbībās pensiju fonda finansiālā stāvokļa uzlabošanai;

2) ierobežotas pieejamības informāciju, kuru Komisija atbilstoši kompetencei sniegusi procesa virzītājam krimināllietā, pamatojoties uz tā pieprasījumu, vai parlamentārās izmeklēšanas komisijai, ja tas nepieciešams tās funkciju īstenošanai, saglabājot sniegtajai informācijai ierobežotas pieejamības statusu;

3) Komisijas uzraudzības funkciju pildīšanas laikā konstatētu iespējamu noziedzīgu nodarījumu, par kuru tā informē tiesībaizsardzības iestādi, un visas nepieciešamās informācijas sniegšanu;

4) personām, kuras ir atbildīgas par tiesību aktu pārkāpumu atklāšanu un izmeklēšanu komercdarbības jomā, ja ir ievēroti šādi nosacījumi:

a) informācijas apmaiņa nepieciešama komercdarbību regulējošo normatīvo aktu pārkāpumu atklāšanas un izmeklēšanas nolūkā,

b) ir sniegts apliecinājums, ka informācija būs pieejama tikai tām personām, kuras ir iesaistītas uzdevuma izpildē, un ka tām ir saistošas līdzvērtīgas informācijas aizsardzības prasības,

c) ja Komisija nepieciešamo informāciju ir ieguvusi no citas valsts finanšu tirgus dalībnieka uzraudzības iestādes, to izpauž vienīgi tad, ja ir saņemta informāciju sniegušās iestādes piekrišana.

(3) Šā panta pirmās daļas noteikumi neierobežo Komisiju atbilstoši tās kompetencei apmainīties ar ierobežotas pieejamības informāciju ar citas dalībvalsts tirgus dalībnieku uzraudzības institūcijām un Eiropas Centrālo banku, Eiropas Banku iestādi, Eiropas Vērtspapīru un tirgu iestādi, Eiropas Apdrošināšanas un aroda pensiju iestādi un Eiropas Sistēmisko risku kolēģiju, saglabājot sniegtajai informācijai ierobežotas pieejamības statusu. Komisijai ir tiesības, ņemot vērā pieprasītās informācijas raksturu, noteikt sniedzamās informācijas saturu, kā arī sagatavošanas un iesniegšanas kārtību.

(4) Komisija šā panta trešajā, septītajā un astotajā daļā minētajā kārtībā saņemto informāciju ir tiesīga izmantot vienīgi tās funkciju veikšanai:

1) lai pārliecinātos par pensiju fondu dibināšanu un darbību reglamentējošo normatīvo aktu ievērošanu, kā arī par tehnisko rezervju, maksātspējas, pārvaldības organizācijas, iekšējās kontroles sistēmas un pensiju plāna dalībniekiem un papildpensijas saņēmējiem sniegtās informācijas atbilstību normatīvo aktu prasībām;

2) lai piemērotu likumā noteiktos tiesību ierobežojumus un sodus;

3) tiesvedībā, kurā tiek pārsūdzēti Komisijas izdotie administratīvie akti vai tās faktiskā rīcība;

4) tiesvedībā, kas ierosināta par šā likuma un uz tā pamata izdoto noteikumu pārkāpumiem.

(5) Komisija ir tiesīga pieprasīt pensiju fondam informāciju, pamatojoties uz citas dalībvalsts pensiju fondu uzraudzības iestādes pieprasījumu un tādas ārvalsts pensiju fondu uzraudzības iestādes pieprasījumu, ar kuru ir noslēgts informācijas apmaiņas līgums. Šo informāciju citas valsts pensiju fondu uzraudzības iestādes ir tiesīgas izpaust vienīgi ar Komisijas rakstveida piekrišanu, un šo informāciju drīkst izmantot tikai mērķim, kuram tā pieprasīta.

(6) Komisija ir tiesīga slēgt informācijas apmaiņas līgumus ar pensiju fondu uzraudzības institūcijām vai attiecīgās ārvalsts institūcijām, kas pielīdzināmas šā panta septītajā un astotajā daļā minētajām institūcijām, ja šīs ārvalsts normatīvie akti paredz šim pantam līdzvērtīgu ierobežotas pieejamības informācijas aizsardzību un ir ievērotas Latvijā spēkā esošās prasības personu datu aizsardzības jomā. Šāda informācija izmantojama vienīgi tirgus dalībnieku uzraudzībai vai attiecīgajām institūcijām likumā noteikto funkciju veikšanai.

(7) Šā panta pirmās un ceturtās daļas noteikumi, saglabājot ierobežotas pieejamības informācijas statusu, neaizliedz pensiju fondam atbilstoši kompetencei apmainīties ar ierobežotas pieejamības informāciju ar:

1) citas dalībvalsts pensiju fondu uzraudzības institūcijām;

2) iestādēm, kurām ir uzticēts publiskais pienākums uzraudzīt citas finanšu sektora sabiedrības, un valsts iestādēm, kas ir atbildīgas par finanšu tirgu uzraudzību;

3) valsts iestādēm vai struktūrām, kurām ir uzdots pienākums uzturēt finanšu sistēmas stabilitāti dalībvalstīs, izmantojot makroprudenciālos noteikumus;

4) reorganizācijas struktūrām vai valsts iestādēm, kuru mērķis ir aizsargāt finanšu sistēmas stabilitāti;

5) struktūrām, kas iesaistītas pensiju fondu maksātnespējas, likvidācijas un citās līdzīgās procedūrās;

6) personām, kuras ir atbildīgas par pensiju fondu un pensiju plānu pārskatu obligātajām revīzijām;

7) dalībvalsts iestādēm, kas pārvalda ieguldījumu un noguldījumu kompensācijas shēmas, ja šāda informācija nepieciešama to funkciju veikšanai;

8) valsts iestādēm vai struktūrām, kas saskaņā ar normatīvajiem aktiem ir atbildīgas par tiesību aktu pārkāpumu atklāšanu un izmeklēšanu komercdarbības jomā;

9) iestādēm, kas ir atbildīgas par finanšu tirgus dalībnieku uzraudzību noziedzīgi iegūtu līdzekļu legalizācijas un terorisma un proliferācijas finansēšanas novēršanas jomā, un finanšu ziņu vākšanas vienībām;

10) Latvijas valsts pārvaldes institūcijām un to struktūrvienībām vai personām, kas rīkojas minēto struktūrvienību vārdā, – tikai tad, ja tas ir nepieciešams prudenciālo prasību kontroles nolūkā vai finansiālās grūtībās nonākuša pensiju fonda likvidācijas nepieļaušanas un darbības noregulēšanas nolūkā.

(8) Šā panta noteikumi neaizliedz Komisijai apmainīties ar ierobežotas pieejamības informāciju ar dalībvalstu centrālajām bankām un citām institūcijām, kas ir atbildīgas par maksājumu sistēmu pārraudzīšanu, ja šādas informācijas sniegšana nepieciešama tām likumā noteikto funkciju veikšanai un Eiropas Sistēmisko risku kolēģijai.

(9) Informāciju, kuru Komisija uzraudzības funkciju veikšanai saņēmusi no dalībvalsts vai ārvalsts uzraudzības institūcijas šā panta trešajā un sestajā daļā minētajā kārtībā, drīkst izpaust trešajām personām, kurām tā nepieciešama likumā noteikto funkciju veikšanai, tikai ar attiecīgās dalībvalsts vai ārvalsts uzraudzības institūcijas iepriekšēju rakstveida piekrišanu un tikai tādiem mērķiem, kādiem attiecīgā uzraudzības institūcija piekritusi izpaust šo informāciju. Informāciju, kuru dalībvalsts vai ārvalsts uzraudzības institūcijas uzraudzības funkciju veikšanai saņēmušas no Komisijas šā panta trešajā un sestajā daļā minētajā kārtībā, drīkst izpaust trešajām personām, kurām tā nepieciešama likumā noteikto funkciju veikšanai, tikai ar Komisijas iepriekšēju rakstveida piekrišanu un tikai tādiem mērķiem, kādiem Komisija piekritusi izpaust šo informāciju.

(10) Ja rodas ārkārtas situācija, nelabvēlīgi notikumi vai stāvoklis, kad finanšu tirgos vērojama nelabvēlīga attīstība, kas var būtiski apdraudēt finanšu tirgus pienācīgu darbību, likviditāti un integritāti un finanšu sistēmas vai tās daļas stabilitāti Eiropas Savienībā vai kādā no dalībvalstīm, Komisija pēc attiecīga pieprasījuma nekavējoties nodod informāciju dalībvalstu centrālajām bankām, ja šī informācija ir svarīga, lai tās varētu veikt normatīvajos aktos noteiktos uzdevumus, tostarp monetārās politikas īstenošanu un ar to saistītu likviditātes nodrošināšanu, maksājumu, tīrvērtes un norēķinu sistēmu pārraudzību un finanšu sistēmas stabilitātes nodrošināšanu, un Eiropas Sistēmisko risku kolēģijai, ja šī informācija ir svarīga, lai tā varētu veikt tiesību aktos noteiktos uzdevumus.

(11) Šā panta noteikumi neaizliedz Komisijai sniegt ierobežotas pieejamības informāciju šādām institūcijām:

1) Starptautiskajam Valūtas fondam un Pasaules Bankai – finanšu sektora novērtēšanas programmai paredzētajiem izvērtējumiem;

2) Starptautisko norēķinu bankai – kvantitatīvās ietekmes pētījumiem;

3) Finanšu stabilitātes padomei – tās uzraudzības funkciju izpildei.

(12) Komisija šā panta vienpadsmitajā daļā minētajām institūcijām ierobežotas pieejamības informāciju sniedz, ja ir saņemts motivēts pieprasījums un ir ievēroti šādi nosacījumi:

1) pieprasījums ir pienācīgi pamatots, ņemot vērā konkrētos uzdevumus, ko pieprasītāja institūcija veic saskaņā ar tai tiesību aktos noteiktajām pilnvarām;

2) pieprasījums ir pietiekami precīzs attiecībā uz pieprasītās informācijas būtību, tvērumu un formātu, kā arī tās izpaušanas vai nosūtīšanas līdzekļiem;

3) ir sniegts apliecinājums, ka pieprasītā informācija ir nepieciešama konkrētu pieprasītājas institūcijas uzdevumu veikšanai un ka tā nepārsniedz šai institūcijai ar tiesību aktiem piešķirto uzdevumu tvērumu;

4) ir sniegts apliecinājums, ka informācija būs pieejama tikai tām personām, kuras ir iesaistītas uzdevuma izpildē, un ka tām ir saistošas līdzvērtīgas informācijas aizsardzības prasības.

(13) Šā panta vienpadsmitajā daļā minētajām institūcijām pēc pieprasījuma izvērtēšanas Komisija nosūta tikai apkopotu vai anonimizētu informāciju un ar citu informāciju dalās tikai Komisijas telpās."

10.  Izslēgt 50. un 51. pantu.

11. Papildināt pārejas noteikumus ar 7. un 8. punktu šādā redakcijā:

"7. Šā likuma grozījumi, kas saistīti ar Finanšu un kapitāla tirgus komisijas pievienošanu Latvijas Bankai (vārda "Komisija" (attiecīgā locījumā) aizstāšana ar vārdiem "Latvijas Banka" (attiecīgā locījumā) visā likumā, izņemot vārdu savienojumu "komisijas maksa" un pārejas noteikumus, vārdu "normatīvie noteikumi" (attiecīgā locījumā) aizstāšana visā likumā ar vārdu "noteikumi" (attiecīgā locījumā), 1. panta pirmās daļas 25. punkta izteikšana jaunā redakcijā, grozījumi 14. panta trešajā daļā, 15. panta trešajā daļā, 20. panta vienpadsmitajā daļā un 41. panta sestajā daļā, 41. panta septītās daļas un 48. panta izteikšana jaunā redakcijā), stājas spēkā vienlaikus ar Latvijas Bankas likumu.

8. Uz šā likuma pamata izdotie Finanšu un kapitāla tirgus komisijas normatīvie noteikumi, kas pieņemti līdz Latvijas Bankas likuma spēkā stāšanās dienai, piemērojami līdz dienai, kad Latvijas Banka apstiprina attiecīgos noteikumus, bet ne ilgāk kā līdz 2024. gada 31. decembrim."

Finanšu ministrs

J. Reirs